Sommertid øker sjansen for hjerteinfarkt
Antall blodpropper stiger fordi kroppen stresses, forklarer Rickard Ljung ved Karolinska Institutet, en av legene som står bak undersøkelsen. - Den økte risikoen for akutt hjertesykdom er liten, men ikke desto mindre tyder det på at søvntap og forstyrrelse av døgnrytmen når klokka stilles en time fram, kan påvirke hjertet negativt, sier han til Upsala Nya Tidning. Forskernes funn er presentert i tidsskriftet Sleep Medicine. Ifølge overlege Christian Top-Pedersen ved hjertemedisinsk avdeling på Gentofte Hospital i Danmark ser man noe av det samme ved jordskjelv. - Hvis man stresser befolkningen, ser man flere hjerteanfall. Man ser det også når den første snøen faller, sier han til nyhetsbyrået Ritzau. Det er også flere trafikkulykker når søvnige mennesker kjører til arbeidet første arbeidsdag etter overgangen til sommertid, ifølge Top-Pedersen. Overgangen til vintertid i oktober er annerledes. Risikoen for akutt hjertesykdom går da ned fordi folk får en ekstra time med søvn. For å redusere risikoen ved overgangen til sommertid, anbefaler svenskene litt ekstra søvn natt til mandag. For ordens skyld: EU og Norge er enige om å stille klokken én time frem klokken 02.00, den siste søndagen i mars.
Det er ikke uten fare man stiller klokka en time frem natt til søndag. Antall blodpropper i hjertet stiger ifølge svenske forskere med 4 prosent ved overgangen til sommertid.